Document ID: /roh_data/filtered/fineweb-2-filterrobots_roh.jsonl.gz/16915

Dapi onns è il CB Schlarigna la meglra equipa da ballape en l'Engiadina. Il CB ha terminà ils campiunadis durant las ultimas stagiuns adina tranter las quatter meglras equipas da la liga. Duas giadas è Schlarigna schizunt stà vicecampiun. Era durant questa stagiun è Schlarigna puspè ina da las meglras equipas da la quarta liga. Cun ina victoria encunter Triesen savessan ils giugaders engiadinais schizunt surprender la testa da la tabella.
In pari cunter Triesen fiss gia positiv.
La runda d’atun en quarta liga è quasi a fin. I mancan anc duas partidas. Il duel cunter Triesen e lura anc il gieu cunter Tusaun Cazas. Il CB Schlarigna vul esser a la testa da la tabella avant ch'ir en la pausa d’enviern. Lura è la motivaziun sa chapescha pli gronda da trenar durant ils mais d’enviern e sa preparar sin la fasa finala dal campiunadi.
Suenter buns resultats èn ils giugaders pli motivads da sa preparar sin la primavaira.
Durant ils ultims onns ha il CB Schlarigna adina dà megliers gieus durant la primavaira che l'atun. Sche quai gartegia er durant quest campiunadi è l’equipa da l’Engiadin'Ota segir in candidat valabel per far il pass en la terza liga.
RR actualitad 11:30